Commendabilibus et circumspectis viris, dominis proconsulibus et consulibus civitatis Revalliensis, amicis nostris predilectis, dandum. Vruntliken grut unde wes wii gudes vormogen tovorne. Ersamen leven vrundes. Alse juwer Liiflandeschen stede sendeboden uns negesten vorscreven hebben van der besate wegen, de dem copmanne van den Russen, Gode entfarmet, to Nowgarden negest bescheen unde weddervaren is, unde gii vorder van uns begerende weren, dem copmanne to Brugge unde den vam Stralessunde dat to vorscrivende, also dat de Nw nemend en sochte unde syk eyn yslik vor schaden bewarede: leven vrundes, dat hebbe wii vorscreven dem copmanne to Brugge unde anderswor, dar uns des duchte noddorft unde behuff wesen. Doch hebbe wy ervaren, wo dat ychteswelke in juwen steden unde dar ummelangh sik darna saten, myt eren copenscoppen uppe de Russen to sokende, dat doch tegen de ordinancien der stede unde de schraa groffliken were etc. Begeren wii, leven vrundes, dar vore to wesende unde warschuwinge alumme to donde, dat nemend by der ere myt synen guderen de Nw, Wyborch, Abowe unde andere jegene en soke, dar de Russen van gesterket edder getrostet werden, wente wi hiir wedder dede, dat meynen de stede to richtende unde nene wiis to latende. Des wii begeren juwes bescreven antwordes. Screven am pynxsteavende under der heren des rades van Lubeke secrete, des wii samentliken bruken to desser tiid anno etc. xxv. Leven vrundes, wii scriven desser geliiken an de van Rige unde Darpte unde bidden jw vrundliken, en desse bybundene breve myt den ersten to benalende. Radessendeboden der gemeynen stede van der Dudeschen henze, nu bynnen Lubeke to dage vorgaddert, unde de rad to Lubeke.